Satan hte Hpyen hpe ginhka saga
- In Ningmu
- Last Updated on 27 July 2011
- By Hpung Sara Langai
- Hits: 3440
Chyum Laika hta, hpyen wa hpe tsawra na matu Yesu Hkristu matsun da sai. “Ngai mahtang nanhte hpe tsun made ai gaw, nanhte a hpyen ni hpe tsawra mu, nanhte hpe zingri ai ni a matu mara dat akyu hpyi mu” (Mahte 5:44). Kasa Pawlu mung, Yesu Hkristu a matsun hpe bai madi shadaw da ai hpe mu lu ai.
“Dai hta n-ga, nang hpe hpyen wa ai wa kawsi nga a yang gaw, shi hpe jaw sha u; hpang gara nga a yang, lu na jaw u; dai lam galaw n-yang gaw, shi baw ntsa e grung nga ai wan n-ga nang sumpum da na wu ai” (Roma 12:20). Ga Shagawp laika 25:21 hta mung, dai hte maren tsun da ai. Anhte hpe hpyen ai wa gaw, anhte a jinghku sha n-ga, Hkristu hpe kamsham ai ni mai tai nga ai. Kasa Pawlu mung, Yesu hpe hpyen ai wa re, zingri ai wa re. Raitim jahtum hta, Yesu a sape majing tai ai hpe mu lu ai (Kasa 9).
Daini anhte Wunpawng Mungdan Shanglawt Asuya gaw, hpyen asuya hpe hpyen hku gasat nga ai gaw, jaw a ni? Shanglawt Asuya hpyenla ni malawng gaw, Yesu Hkristu hpe kam ai ni re. Hpyen hpe gasat ai gaw jaw a ni? Shut sai ngu sawn la na kun?
Gaja nga yang hpyen asuya gaw, hpyen n re ai sha Satan rai taw nga ai hpe mu lu ai. Hkristan ni hku nna Satan hpe tsawra na matu, Satan hpe jaw lu jaw sha na matu n tsun da ai. Satan hpe gaw gasat mani kau na matu tsun da sai. “Shi gaw na a baw abrep na ra ai” (N.N. 3:15). Hpyen asuya gaw hpa majaw Satan mying lu ging a ta? Chyum Laika hta asan sha tsun dan sai.
Satan hpe Hebre ga hku Abadon, Helani ga hku Apolion ngu shamying ma ai. Lachyum gaw, sharun jahten ai wa Destroyer (Shingran 9:11). Hpyen asuya gaw mung shawa yawng hpe shaning (50) ning daram jahten sharun kau sai. Dai majaw, Myen mung asuya gaw hpyen n re, Satan she re.
Satan hpe Chyum Laika hta, tara n lang ai wa, jahte tam ai wa (Sh.K. 109:6; Shingran 12:10) ngu shamying da ai hpe mu lu ai. Hpyen asuya a tara n lang ai, jahte tam ai majaw, mara n lu ai ni si hkrum sai. Htawng de sharawng kau hkrum sai. Shanhte tara n lang ai majaw, Myen mung kaw dingman ai ni, kangka ai ni n mai tsap nga ai. Matsat shabat tara n lang ai ni sut su ngamu ngamai nga ma ai. Tara hkan ai ni kawsi hkrum nga ai gaw, myi hta dan dan leng leng rai nga ai. Dai majaw hpyen asuya gaw Satan nan rai nga ai.
Satan hpe Chyum Laika hta masu magaw ai wa, masu magaw ai wa a kawa (Yawhan 8:44) ngu shamying da ai. Hpyen asuya gaw, mung masha ni hpe daini du hkra masu magaw let uphkang nga ai. Hpyen asuya masu ai majaw, Wunpawng sha ni hte kaga bum nga masha ni daini du hkra laknak lang ra nga ga ai. Masu magaw ai kawa hpyen asuya gaw Satan nan rai nga ai.
Satan hpe Chyum Laika hta n hkru ai wa, Nat (Mahte 13:19, 38; Yawhan 17:15) ngu nna shamying ai hpe mu lu ai. Hpyen asuya a n hkru ai nat bungli gaw, anhte mung shawa ni hkrap ngu hkrap ngoi hte rai lai wa sai. Shanhte a zingri zingrat ai n hkru ai bungli a majaw, mare kahtawng hpe kau da nhtawm hprawng yen nga saga ai.
Hpyen asuya gaw lama na hpyen rai yang, Wunpawng Mungdan Shanglawt kaw na hpyi lajin ai lam hpe myit hkrum na hpa lit n li na re. Raitim Satan rai nga ai majaw, amyu myu masu magaw ladat hte KIA/KIO hpe lama ma bai galaw hkyen ai kun? ngu nna grai tsang nga ga ai.
Karai Kasang hpe manoi manat nna majan hpaw dat ai KIA hpe Karai Kasang gaw atsam jaw na re. Satan hpe Karai Kasang gasat ai majan hta, Karai Kasang galoi n sum ai. Anhte Wunpawng Mungdan Shanglawt Asuya mung, Satan hpe gasat nga ai re ngu myit la yang, Karai Kasang gaw awng padang atsam jaw na re hpe hkrak kam nngai.
“Si hkrung si htan e (Satan), na a padang ninghkaw kanang nga nga a nta? Si hkrung si htan e (Satan), na a balen kanang nga nga a ta?.....Anhte a Madu Yesu Hkristu a jaw e, anhte hpe padang jaw ai Karai Kasang chyawm gaw, a nga nga u ga law” (I Kor. 15:55, 57).
Daini na mabyin hta, Chyum Laika masa hku mu ai hpe tang madun ai re.
Hpung Sara langai
kac_Latn kac_Latn eng_Latn kac_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn